《三峡桥》
宋代·李纲

我昔曾作云安行，道逢除书还玉京。至今遗恨不一到，与听三峡流泉声。

此来又谪武昌去，庐山当道欣所经。栖贤寺前小三峡，拭目便觉增双明。

黄牛明月坐中见，瞿塘艳滪森相迎。山寒草木郁葱茜，逼耳似闻猿狖鸣。

悬崖乱石互回转，震吼正坐不得平。珠跳云沸巧潨射，晴昼雨雹驱雷霆。

壮哉造化融结此，故使水石相喧轰。妙音流出无尽藏，乃与衲子门庭争。

飞桥赑屃跨虚碧，面对五老峰峥嵘。我来云物为开霁，当暑万壑松风生。

提携更得二三子，杖履不辜丘壑情。垂瓶得水不敢漱，老坡旧约今寻盟。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。